নিজস্ব প্রতিবেদন : কাজ করার পর প্রাপ্য বেতন চেয়েছিল পরিচারিকা। বদলে জুটল মার। শ্লীলতাহানির শিকার হলেন পরিচারিকা। ঘটনাটি ঘটেছে বিধাননগরে। এই ঘটনায় অভিযুক্ত মেস মালিককে গ্রেফতার করেছে বিধাননগর দক্ষিণ থানার পুলিস। মেট্রোপলিটন এলাকায় একটি মেস চালান অভিযুক্ত মহম্মদ মেহেবুব। সেই মেসেই রান্নার কাজ করতে দত্তাবাদ থেকে আসতেন ওই পরিচারিকা। তাঁর অভিযোগ, কাজ করালেও কোনও মাসেই টাকা দিত না মেহেবুব। প্রতি মাসে বেতন চাইতে গেলেই নয়ছয় কথাবার্তা বলত সে। হাতে টাকা না দিয়ে মেহেবুব তাঁকে আশ্বাস দিত যে, তাঁর নামে একটি ব্যাঙ্ক অ্যাকাউন্ট খুলে দেবে সে। সেই অ্যাকাউন্টে টাকা ট্রান্সফার করে দেবে। কিন্তু, কোনও মাসেই ব্যাঙ্ক অ্যাকাউন্ট তৈরি করে আর টাকা দিয়ে ওঠেনি মেহেবুব। সোমবার ফের মেস মালিক মেহেবুবের কাছে টাকা চাইতে যায় ওই পরিচারিকা। অভিযোগ তখনই তাঁর উপর চড়াও হয় মেহেবুব। তাঁকে মারধর করা হয়। তারপর মেহেবুব তাঁর শ্লীলতাহানি করে বলেও অভিযোগ ওই পরিচারিকার। পাশাপাশি আরও অভিযোগ, ওই পরিচারিকাকে প্রাণনাশের হুমকিও দেয় অভিযুক্ত মেস মালিক। এই ঘটনায় বিধাননগর দক্ষিণ থানায় অভিযোগ জানান নির্যাতিতা মহিলা। অভিযোগের ভিত্তিতে মেস মালিক মহম্মদ মেহেবুবকে গ্রেফতার করে বিধাননগর দক্ষিণ থানার পুলিশ। জানা গিয়েছে, ধৃত মেহেবুব মহেশতলার বাসিন্দা।